
Posztemergens gyomirtási kísérlet alkaloida mákvetésben

A mezotrion és tembotrion hatóanyagok egyre népszerűbbek az alkaloida mák posztemergens gyomirtásában. E tanulmány ezeknek a herbicideknek a gyomirtási hatékonyságát mutatja be szántóföldön beállított kisparcellás kísérleti körülmények között, négy ismétlésben, véletlen-blokk elrendezésben egy kisalföldi családi gazdaság mákvetésében. A különféle gyomirtó szerek hatását a gyomok szárazanyagtömege, valamint egyedszáma alapján értékeltük, az adatokat varianciaanalízissel elemeztük. Az eredmények azt mutatják, hogy a vizsgált hatóanyagok különböző dózisokban és kombinációkban szignifikánsan gyérítették az alkaloida kinyerése céljából történt mákvetés legfontosabb gyomnövényeit, mint pl. a Chenopodium album-ot, a Fallopia convolvulus-t és a Polygonum aviculare-t.



